Битокъу Залинэ и хъуэпсапIэхэр
Ди республикэм и къалащхьэм дэт курыт школ №25-м щылажьэ егъэджакIуэ ныбжьыщIэ Битокъу Залинэ къызэрилъытэмкIэ, иджырей щIэблэм уадэлэжьэныр жэуаплыныгъэ ин зыпылъщ, апхуэдэуи икъукIэ хьэлэмэтщ, гур хэзыгъахъуэщ. Апхуэдэ Iуэху еплъыкIэм и щхьэусыгъуэр, хуэбгъэфащэ зэрыхъунумкIэ, пщащэм егъэджакIуэ IэщIагъэр фIыуэ илъагъуу, абы и псэр хуеIэу къызэрытэджарщ. А гупсысэхэр абы и гуращэт иджыри курыт школым и еджакIуэу щыщыта зэманым.
— ЗэрыжаIэщи, школыр щIэныгъэхэм я къигъэхъуапIэщ, гъащIэ гъуэгум и къежьапIэщ, — и гупсысэхэмкIэ къыддогуашэ Залинэ. — Сэ си нэгу щIэкIащ егъэджакIуэфIу диIахэм Iуэху зехьэкIэу ябгъэдэлъар. Ахэращ а IэщIагъэр къыхэсхынми гу хузэзыгъэщIар. Курыт школыр къыщызухам щыгъуэ, сэ хьэкъыу сщIэрт сызыхуеджэну IэщIагъэр.
Шэрэдж щIыналъэм хыхьэ Аушыджэр адыгэ къуажэм къыщалъхуа бзылъхугъэ цIыкIум жылэм дэт курыт школыр дыщэ медалкIэ къиухри, еджэным щыпищащ КъБКъУ-м филологиемкIэ и институтым урысыбзэмрэ литературэмкIэ и къудамэм. Бакалавриатыр диплом плъыжькIэ къиуха нэужь, Залинэ магистратурэм щIэтIысхьэжащ, бгъэдэлъ щIэныгъэм адэкIи хигъэхъуэну икIи, зэреджэм хуэдэурэ егъэджэныгъэ-гъэсэныгъэ лэжьыгъэм пэрыхьащ. IэнатIэр зи щIэщыгъуэ егъэджакIуэ ныбжьыщIэр «зэфэну псыр иджыри къэжакъым» жыхуаIэм хуэдэщ, арщхьэкIэ абы лэжьыгъэм кърит дэрэжэгъуэмрэ гухэхъуэмрэ гугъэ уагъэщI а унэтIыныгъэмкIэ гъуэгуанэ дахэ, купщIафIэ къыпэщылъу.
Залинэ ящыщщ, усакIуэ цIэрыIуэми зэрыжиIауэ, зи зэманыр IуэхукIэ зыгъэнщIыфхэм. Ар жыджэру хэтщ университетым къыщызэрагъэпэщ щIэныгъэ конференцхэм, олимпиадэ зэмылIэужьыгъуэхэм. Апхуэдэхэщ, псалъэм папщIэ, ар иджыблагъэ зыхэта зэхыхьэхэу балъкъэр усыгъэм и классик Кулиев Къайсын, инджылыз драматургием и лъабжьэр зыгъэтIылъа Шекспир Уильям сымэ я цIэкIэ къызэрагъэпэщахэр. Тхылъ еджэн зыфIэфI пщащэр пашэ щыхъуащ «Илъэсым и тхылъеджэ нэхъыфI» зэпеуэми икIи а цIэр къыхуагъэфэщащ.
Бзэмрэ литературэмрэ фIыуэ зылъагъуу ахэр курыт школым щезыгъэдж Залинэ спортри и Iэпэгъущ, теннис мэджэгу. Апхуэдэу хуабжьу дехьэх алгебрэ, физикэ щIэныгъэхэми. Ар и гур хэхъуэу топсэлъыхь ди лъэпкъыр зэрыгушхуэ еджагъэшхуэхэу, щIэныгъэлIхэу физик Къумахуэ Мурадинрэ математик Нэхущ Iэдэмрэ.
— Мурадин электронхэр кристаллым хэбутIыпщхьэмэ, нур лIэужьыгъуэщIэ къызэрыхэкIыр къихутат, иужькIэ абы «Къумахуэм и эффект» фIащыжащ. Физикэр математикэншэу псэуфынукъым. Аращ сэ школ зэманхэм алгебрэми сыщIыдихьэхар. Мы лъэныкъуэм лъэужь дахэ къыщызыгъэна Нэхущ Iэдэм зытхьэкъуа уравненэхэмрэ математическэ биологиемрэ сэри сыдахьэхырт, — жеIэ Битокъум. — Дауэ хъуми, къызгурыIуащ бзэми къару лъэщ зэриIэр икIи аращ абы нэхъ куууэ сыщIыхуеджари. Сыт и уасэ ди усакIуэ Iэзэ Ацкъан Рус- лан урыс усакIуэ цIэрыIуэ Лермонтов Михаил и поэмэхэу ди анэдэлъхубзэм екIуу къригъэтIэсахэм уи анэбзэкIэ укъеджэныр! Ар фIыгъуэшхуэщ — бзэр апхуэдэу бгъэшэрыуэфу, узыхуей псори кърипIуэтэфу ущытыныр. А псоми щыгъуазэ сащыхуэхъуар школ лъэхъэнэращ.
Курыт школыр щIэдзапIэ зыхуэхъуа пщащэм игу ирохь зыщылажьэ еджапIэр. Абы зэрыжиIэмкIэ, IуэхущIапIэм щыIэ егъэджакIуэхэр лъэпкъ зэмылIэужьыгъуэхэм къахэкIами, зы унагъуэшхуэм хуэдэу зэрыIыгъщ, я унафэщI щыпкъэхэм я жыIэм щIэту.
Мурад дахэ гъащIэм хузиIэ адыгэ пщащэ цIыкIум дохъуэхъу и гъуэгу кIыхь хъуну, насыпкIэ Тхьэр къыхуэупсэну.
ПЩЫХЬЭЩIЭ Хьэмзэт.
